பிரதிமா தேவி (கன்னட நடிகை)

பிரதிமா தேவி (Prathima Devi) (9 ஏப்ரல் 1933 - 6 ஏப்ரல் 2021) கன்னடத் திரைப்படங்களில் பணியாற்றியதற்காக அறியப்பட்ட ஒரு இந்திய நடிகை ஆவார். 1947 ஆம் ஆண்டு கிருஷ்ணலீலா திரைப்படத்தின் மூலம் பிரதிமா தேவி அறிமுகமானார். பாக்ஸ் ஆபிஸில் 100 நாட்களை நிறைவு செய்த முதல் கன்னடத் திரைப்படமான ஜெகன்மோகினி (1951) திரைப்படத்தில் அவர் முக்கியக் கதாபாத்திரத்தில் நடித்தார். இவர் 60 க்கும் மேற்பட்ட படங்களில் நடித்துள்ளார்.

 சுயசரிதை 
தேவி 9 ஏப்ரல் 1933 அன்று மெட்ராஸ் பிரசிடென்சியின் (தற்போதைய கர்நாடகாவில் ) தென் கனரா பகுதியில் உள்ள கல்லாட்கா என்ற ஊரில் உபேந்திர ஷெனாய் மற்றும் சரஸ்வதிபாய் ஆகியோரின் நான்கு குழந்தைகளில் கடைசியாகப் பிறந்தார். இவரது இயற்பெயர் மோகினி ஆகும்.  தேவி நான்கு அல்லது ஐந்து வயதாக இருக்கும் போது தந்தையை இழந்தார்; குடும்பம் மங்களூருக்கு குடிபெயர்ந்தது, பின்னர் அகமதாபாத்திற்கு குடிபெயர்ந்தது, அங்கு அவரது மைத்துனர் ஜவுளி வியாபாரம் செய்து வந்தார், உடுப்பியில் குடியேறினார். 1941 ஆம் ஆண்டு தமிழ்த் திரைப்படமான சாவித்திரியில் எம்.எஸ்.சுப்புலட்சுமி நாரதர் வேடத்தில் நடித்ததன் மூலம், தேவிக்கு திரைப்படங்களைப் பார்ப்பதில் ஆர்வம் ஏற்பட்டது.

கிருஷ்ணலீலா (1947) திரைப்படத்தில் நுழைவதற்கு முன்பு தேவி 11 வயதில் தொழில்முறை நாடகத்தில் சேர்ந்தார். படத்தில், இவர் கெம்பராஜ் அர்ஸுடன் திரையைப் பகிர்ந்து கொண்டார், அதே நேரத்தில் வருங்கால கணவர் டி. சங்கர் சிங்கை அதன் செட்டில் சந்தித்தார். இவர் ஜெகன்மோகினியில் (1951) தோன்றினார், இது திரையரங்குகளில் 100 நாள் ஓடி முடித்த முதல் கன்னடத் திரைப்படமாகும். மேக்கப் சுப்பண்ணாவுடன் இவர் நடித்த டல்லாலி (1952) மற்றொரு பெரிய வெற்றியைப் பெற்றது. மஹாத்மா பிலிம்ஸ் பதாகையின் கீழ் இவரின் கணவர் தயாரித்த படங்களில் இவர் நடித்த பெரும்பாலான படங்கள் அடங்கும்.

தேவிக்கு நான்கு குழந்தைகள் இருந்தனர்: மகன் இராஜேந்திர சிங் பாபு ஒரு திரைப்பட இயக்குநர், சங்ராம் சிங் மற்றும் ஜெய்ராஜ் சிங் மற்றும் மகள் விஜயலட்சுமி சிங், நடிகையும் மற்றும் தயாரிப்பாளரும் ஆவார்.  தேவி  ஏப்ரல் 6,  2021 அன்று மைசூர் சரஸ்வதிபுராவில் உள்ள தனது இல்லத்தில் 88 வயதில் காலமானார்

 விருதுகள் 
 2001–02: கர்நாடக அரசின் டாக்டர் ராஜ்குமார் விருது

 சான்றுகள் 

பகுப்பு:20 ஆம் நூற்றாண்டின் இந்திய நடிகைகள்
பகுப்பு:கன்னடத் திரைப்பட நடிகைகள்
பகுப்பு:2021 இறப்புகள்
பகுப்பு:1933 பிறப்புகள்